**Diben**

Bwriad y canllaw hwn yw cefnogi Arweinwyr Gweithredol yr Ysgol ar Faterion Gofalwyr Ifanc i sefydlu a chynnal fforwm gofalwyr ifanc. Mae'n cynnwys gwybodaeth am:

• Beth yw fforwm gofalwyr ifanc

• Pryd i gynnal fforwm gofalwyr ifanc

• Cyfraniad oedolion

• Cynnal y sesiwn gyntaf

• Cynnal y sesiynau nesaf

• Awgrymiadau am bynciau / gweithgareddau i fforymau gofalwyr ifanc

**Cam 6, Teclyn 4:**

Sut i gynnal fforwm gofalwyr ifanc

08

**Fal**

**Beth yw fforwm gofalwyr ifanc?**

Mae cael fforwm gofalwyr ifanc yn eich ysgol yn dod â phob gofalwr ifanc y gwyddoch amdanynt yn eich ysgol, neu sampl gynrychioliadol ohonynt, at ei gilydd yn rheolaidd i ddatblygu a dylanwadu ar ddarpariaeth yr ysgol ar gyfer disgyblion sydd â chyfrifoldebau gofalu.

Mae sefydlu fforwm gofalwyr ifanc a chynnal cyfarfodydd rheolaidd yn creu'r cyfle i ysgolion gasglu mewnbwn gofalwyr ifanc wrth i chi ddatblygu darpariaeth yr ysgol. Gallech, er enghraifft, wneud y defnydd gorau posibl o hysbysfwrdd ar gyfer gofalwyr ifanc (gweler Cam 8: Codi ymwybyddiaeth y disgyblion a’u teuluoedd am ofalwyr ifanc) trwy gael mewnbwn gofalwyr ifanc ynglŷn â sut i wneud yr hysbysfwrdd yn ddiddorol. Gallech hyd yn oed drefnu bod y fforwm yn dylunio ac yn cynhyrchu deunyddiau ar eich cyfer!

**Pryd i gynnal fforwm gofalwyr ifanc**

Dylid cynnal cyfarfodydd y fforwm yn ddigon rheolaidd i ymdrin ag unrhyw faterion sy'n codi, ond nid mor rheolaidd fel nad oes dim i’w drafod yn ystod y sesiynau – byddai unwaith bob hanner tymor yn lle da i ddechrau gan addasu yn ôl yr angen, yn dibynnu os oes ar y gofalwyr ifanc angen cyfarfod.

Dylid cynnal y cyfarfodydd hefyd ar adeg ac mewn lle sy'n gyfleus i ofalwyr ifanc. Mae’n well cynnal cyfarfodydd amser cinio yn hytrach na chyfarfodydd ar ôl ysgol gan fod yn rhaid i lawer o ofalwyr ifanc gyrraedd adref yn gyflym i ailgydio yn eu swyddogaethau gofalu.

I lawer o ofalwyr ifanc efallai mai’r cyfnod egwyl yn yr ysgol yw'r unig amser rhydd y byddant yn ei gael yn ystod y dydd, felly mae'n bwysig eu bod yn mwynhau dod i’r sesiwn ac yn teimlo eu bod yn cael rhywbeth allan ohoni.

**Cyfraniad oedolion**

Dylai'r fforwm gael ei chynnal gan aelodau staff y mae’r gofalwyr ifanc yn eu hadnabod ac sydd yn ymwneud â materion gofalwyr o fewn yr ysgol.

**Cynnal y sesiwn gyntaf**

Dylai'r sesiwn gyntaf ganolbwyntio ar gael y gofalwyr ifanc i ddod i adnabod ei gilydd yn well a gwneud iddynt deimlo'n fwy cyfforddus yn siarad am faterion pwysig o flaen ei gilydd. Efallai y bydd rhai gofalwyr ifanc o fewn y grŵp yn adnabod ei gilydd naill ai drwy fod yn ffrindiau ysgol neu drwy'r gwasanaeth gofalwyr ifanc lleol, tra gallai eraill fod newydd eu hadnabod a heb fod yn adnabod unrhyw un arall yn yr ysgol sy'n ofalwr ifanc, felly mae'n bwysig gwneud gweithgareddau torri'r ias i’w hannog i siarad â disgyblion eraill y tu allan i'w grwpiau ffrindiau ac er mwyn annog pawb i gymryd rhan.

Dylid defnyddio’r sesiwn hon hefyd i bennu rheolau’r grŵp. Dylid gwneud hyn drwy gael y gofalwyr ifanc i gyfrannu beth maen nhw’n ei ystyried yn bwysig a dylid llunio contract / cytundeb ar ôl pennu’r rheolau. Dylai'r contract/cytundeb gynnwys cyfrinachedd, parch, ymrwymiad ac ati. Hefyd dylai fod cytundeb ar gyfer yr aelod o staff sy’n dweud sut y bydd yn ymgymryd â'i swyddogaeth yn y cyfarfodydd.

Dylai'r gofalwyr ifanc hefyd nodi targedau ac amcanion yr hoffent eu cyflawni fel grŵp erbyn diwedd y tymor neu’r flwyddyn ysgol. Ar ddiwedd y tymor neu ar ddiwedd y flwyddyn ysgol gellir edrych arnynt i weld a gawsant eu cyflawni a thrafod beth ellir ei wneud y tymor nesaf / y flwyddyn ysgol nesaf i'w gwneud yn gyraeddadwy.

**Cynnal y sesiynau nesaf**

Yn y sesiynau nesaf dylai'r gofalwyr ifanc gael penderfynu beth sy’n cael ei drafod yn ystod y cyfarfodydd, oni bai bod mater penodol y mae angen ei drafod. Os yw’r gofalwyr ifanc yn y grŵp yn gyfforddus â'r syniad, gellid gwahodd aelodau eraill o staff a disgyblion eraill i rai sesiynau i godi ymwybyddiaeth am faterion gofalwyr ifanc.

**Awgrymiadau am bynciau / gweithgareddau i fforymau gofalwyr ifanc**

Cydnabyddir y bydd ysgolion ar wahanol gamau i’w gilydd ar y daith i roi cefnogaeth ar waith i ofalwyr ifanc. Er mwyn galluogi ysgolion i ddynodi beth i ganolbwyntio arno, mae’r pynciau/gweithgareddau hyn wedi cael eu dosbarthu yn dri chategori:

• Y pethau sylfaenol.

• Adeiladu ar y pethau sylfaenol.

• Yr arfer gorau

|  |  |
| --- | --- |
| **Y pethau sylfaenol** | **Wedi ei gwblhau?** |
| Helpu i sicrhau ymrwymiad arweinwyr yr ysgol drwy roi cyflwyniad mewn cyfarfod llywodraethwyr. |  |
| Cyfrannu at adolygiad yr ysgol o sut y mae'n diwallu anghenion gofalwyr ifanc (gweler Cam 2: Adolygu darpariaeth eich ysgol ar gyfer gofalwyr ifanc). |  |
| Llywio’r gwaith o ddatblygu ymrwymiad ysgol gyfan tuag at ofalwyr ifanc (gweler Cam 5: Cydnabod gofalwyr ifanc ym mhrif ddogfennau’r ysgol). |  |
| Ysgrifennu fersiwn cyfeillgar i ddisgyblion o’r ymrwymiad ysgol gyfan tuag at ofalwyr ifanc. |  |
| Helpu i godi ymwybyddiaeth staff drwy ddarparu negeseuon allweddol neu roi awgrymiadau defnyddiol i staff y gellid eu cynnwys ar hysbysfwrdd gofalwyr ifanc ac / neu ar fewnrwyd yr ysgol (gweler Cam 7: Codi ymwybyddiaeth staff yr ysgol am ofalwyr ifanc). |  |
| Helpu i godi ymwybyddiaeth disgyblion a’u teuluoedd am ofalwyr ifanc drwy ddarparu negeseuon allweddol i'w cynnwys ar hysbysfwrdd disgyblion neu ar-lein. |  |
| Creu deunydd i’w roi ar hysbysfyrddau staff a disgyblion. |  |

| **Y tu hwnt i'r pethau sylfaenol** | **Wedi ei gwblhau?** |
| --- | --- |
| Creu fersiwn gyfeillgar i ddisgyblion o bolisi gofalwyr ifanc yr ysgol (gweler Cam 5: Cydnabod gofalwyr ifanc ym mhrif ddogfennau’r ysgol). |  |
| Helpu i godi ymwybyddiaeth staff drwy ddarparu negeseuon allweddol ynglŷn â phwy yw gofalwyr ifanc, amlygu effeithiau posibl gofalu ar ddisgyblion a rhoi awgrymiadau defnyddiol i staff yr ysgol y gellid eu defnyddio mewn sesiynau hyfforddi staff. |  |
| Creu deunyddiau hyfforddi staff, gan gynnwys cyflwyniadau PowerPoint, fideos a/neu daflenni. |  |
| Siarad mewn sesiynau hyfforddi staff |  |
| Helpu i godi ymwybyddiaeth y disgyblion drwy lywio cynnwys gwasanaethau ysgol neu wersi sy'n ymwneud â gofalwyr ifanc |  |
| Creu adnoddau ar gyfer gwersi neu wasanaethau |  |
| Helpu drwy weinyddu gwasanaethau |  |
| Helpu i godi ymwybyddiaeth am ofalwyr ifanc drwy ysgrifennu cynnwys ar gyfer newyddlen yr ysgol. Gallai hyn gynnwys disgrifiad o "ddiwrnod ym mywyd” gofalwr ifanc, llythyr at staff a/neu ddisgyblion yn sôn sut brofiad yw bod yn ofalwr ifanc a pha fath o gefnogaeth yr hoffent ei chael gan gymuned yr ysgol a/neu luniau o'r hyn y mae gofalwyr ifanc yn ei wneud neu sut maen nhw’n teimlo. |  |

|  |  |
| --- | --- |
| **Yr arfer gorau** | **Wedi ei gwblhau?** |
| Helpu'r ysgol i gefnogi gofalwyr ifanc sy'n symud i'r ysgol drwy roi eu barn ynglŷn â’r math o gefnogaeth y byddent yn ei hoffi / y byddent wedi ei hoffi wrth bontio o ysgol gynradd i ysgol uwchradd |  |
| Creu deunyddiau i godi ymwybyddiaeth am ddarpariaeth yr ysgol ar gyfer gofalwyr ifanc, y gellid eu hanfon at ddisgyblion mewn ysgolion bwydo a/neu siarad â gofalwyr ifanc sy’n pontio i'r ysgol. |  |
| Helpu i rannu arfer da drwy siarad mewn sesiwn hyfforddiant ar gyfer ysgolion bwydo/ysgolion cysylltiedig. |  |